  Майя Бывальцева 29-тӥ инвожое Эгра ёросысь Нюнянгурт вӧзын удмуртъёслэн Гербер праздниксы ортчиз. Шулдыръяськонэ Удмуртилэн вань ёросъёсысьтыз, озьы ик Россилэн 20 улосвылъёсысьтыз, кунгож сьӧрысь куноос вуизы. «Гербер-2019» элькун шулдыръяськон ортчиз Удмуртиын Гербере нырысьсэ лыктӥз Росси азьмурт бордын ужась Йӧскалык кусыпъёсъя кенешлэн ёзчиез, Калык кусыпъёсъя журналистикалэн гильдиезлэн тӧроез Маргарита Лянге. Таӵе бусыез но таӵе вӧлскемез, тамында калыкез, кудӥз таӵе шуныт празднике кин ке понна ӧвӧл, ачиз понна лыктӥз, мон нырысьсэ адӟисько. Вот со монэ тужгес но зол бугыртӥз! Со песянайёс, со песятайёс, кудъёсыз татын ик пукыса мар ке но лэсьто, татын ик табань, перепеч пыжо, ваньмыз ӵош, сыӵе бадӟым пуртыосын ӝук пӧзьто. Зэмос праздник шӧдӥське! Со паймытэ Маргарита Лянге, Росси азьмурт бордын ужась Йӧскалык кусыпъёсъя кенешлэн ёзчиезЭгра ёросын улӥсьёсты но куноосты ӟечкыланы Удмуртилэн тӧроез Александр Бречалов вуылӥз. Шулдыръяськонэз сӥё-дано усьтонын со музъем ужасьёслы тау кариз. Туннэ асьмеос татын Герберез пусйиськом, Чекерилын – Сабантуй. Кыкез но со – вордскем музъем, гуртын ужасьёс сярысь. <…> Удмуртия йӧл поттонъя, агропром огъетъя азьмынӥсьёс пӧлы пыре. Но асьмелы туж трос лэсьтоно на. 2020-тӥ арозь асьмеос сюресъёсъя шуг-секытъёсты палэнтыны кулэ. Ветлыны луонтэм люкетъёс, кытын школа автобусъёс но йӧл нуись машинаос нӧдо, асьмелэн луыны кулэ ӧвӧл. Вань юанъёс чагыр эстӥськон кыскон, дышетон но тазалыкез утён удысысь егит ӧнерчиослы улон инты пуктон ласянь юанъёс. Оскисько, ӵошен ваньзэ сэрттыны-пертчыны быгатом Александр Бречалов, Удмуртилэн тӧроез2019-тӥ арын тулыс бусы ужъёслы йылпумъянъёсъя куд-ог ёросъёсты Россиысь но Удмуртиысь гурт возёсъя министерствоослэн Таукаронъёсынызы пусйизы. Агропром огъетэз азинтонэ трос кужымзэс сётэм ужасьёслы федерал министерстволэсь Данъян грамотаоссэ сётӥзы. Со сяна, Удмуртилэн тӧроез «Гурт интывылъёсты ялан азинтон» федерал программая кӧня ке егит семьяослы но ӧнерчиослы улон инты пуктыны коньдон басьтон понна сертификатъёс сётӥз. Таяз арын 310 семья улон интыен югдурзэ умоятыны быгатоз. Гербер 2019 27 фото Нунал ӵоже куноос асьсэлы кельшымон шулдыръяськон шедьтыны быгатӥзы. Элькунысь чеберлыко киужъёсъя центръёсысь но юртъёсысь ӧнерчиос тужгес чебер киужъёссэс возьматӥзы. Мылкыд карисьёсты мае ке ас киынызы но лэсьтыны дышетӥзы. Воргоронъёс кужыменызы мертаськизы, пиналъёс шудонъёсы пыриськизы. Нылъёс но нылкышноос удмурт дӥськутъёсты возьматон котыре люкаськизы. Эгра ёросысь гуртъёслэн нимысьтыз азбаръёсазы куноос шутэтскизы но кӧтсэс тыризы. Озьы ик вань мылкыд карисьёс вӧсям ӝукез веръяны быгатӥзы. Шулдыръяськон бер ӝытазе Эграысь Этнопаркын егитъёс понна «Шунтэктон» эктон-шудонэн йылпумъяськиз.  2020-тӥ арын Гербер шулдыръяськон Вавож ёросын ортчоз.  Тегъёс: Лулчеберет Эгра Удмуртия Гербер удмуртъёс праздникъёс АлександрБречалов  